«Erreserba gehien genuen urtea zen eta deus gabe gelditu gara» - Bortziriak - Erran.eus\n«Erreserba gehien genuen urtea zen eta deus gabe gelditu gara»\nTtipi-Ttapa 2020-05-15 08:30\nJabi Ortego, Etxalarko Bentako nagusia.\nJabi ORTEGO Etxalarko Bentako nagusia\nBi hilabete daramatzate itxita jatetxeek zein hotelek eta ondorioak dagoeneko nabarmenak dira. Etxalarko Bentako Jabi Ortegok bere egoeraren berri eman dio Ttipi-Ttapari.\nEtxalarko Bentako nagusi den Jabi Ortegori «1.500 bat lagunen hoteleko erreserbak, 15 ezkontza inguru, jaunartzeak eta familiarteko hainbat otordu» bertan behera gelditu zaizkio.\n«Hotelerako 1.000-1.500 lagun ingururen eskaerak genituen»\nGogoa duenak badu zeregina, eta argi ikusten da hori Etxalarko Bentetan hondarreko bi hilabeteetako egunerokoan. Izan ere, ateak itxita izanagatik «gelditzen ez diren mantentze-lanetarako» baliatzen ari da itxialdia Jabi Ortego: «txukundu eta garbitzen ari gara, bai hotelean, baita inguruko lorategian eta jatetxean ere ahal den mantentze-lanak egiten». Garbia garbiaren gainetik garbitzen dabiltzan honetan, trapuak utzi eta koronabirusak eragindako ondorioez solastatzeko tartetxoa hartu du arduradunak.\n«Txertorik izan ezean, jendeak ez du segurtasunik izanen»\nArgitu duenez, «lanez lepo» zeudela harrapatu zituen birusak: «Aste Santu aitzinetik taldeekin lanean hasiak ginen eta azarora arte 40-50 laguneko taldeekin betea genuen hotela». Erreserba horien artean gehienak «hotela, gosaria eta afaria eskatua zutenak eta ingurua bisitatzera – Larhun, Iruñea, Donostia…– zetozenak ziren». Hotelari dagokionez, erreserbetan «1.000-1.500 lagun ingururen» eskaerak dira galdu dituztenak. Horrez gain, «hoteleko jendeak edota ingurukoek jatetxean egiten dituzten otorduak» ere bertan behera gelditu zaizkie. «Martxo hasieran» hasi ziren erreserbak ezeztatzeko deiak: «hasieran hoteleko erreserbak izan ziren bertan behera gelditu zirenak, gero familiako bazkariak… Alarma egoera ailegatu zenerako hotelean ez genuen jenderik. Denak beldur ziren». Hoteleko martxa, egunerokoa eta ekitaldi bereziak. Kalteak erabatekoak izan dira: «ezkontzak, jaunartzeak… hastear zegoen guztia. Urtero bezalatsu, 15 ezkontza inguru genituen, banaz bertze 150 bat lagun ingurukoak». Gehiago ere izan zitezkeen: «urte hasieran eskatzen dituzte urrikoak eta azarokoak eta aurten horiek ere ez dira eskatu».\n«Talde batzuek planak uda ondotik egiteko utzi dituzte»\nBertan behera utzi edo gibelatu\nEzkongaien artean, bikote bakoitzak bere erabakiak hartu dituela argitu du Ortegok: «batzuek bertan behera uzteko deitu dute, ez dutelako argi noiz egin... Gehienek, ordea, atzeratzea erabaki dute. Maiatzean eta ekainean zutenek, adibidez, irailerako edo urrirako utzi dute. Uztailekoak oraindik zain daude…».\nJaunartzeei dagokienez, berriz, «fidantza utzia dutenez, jendea mantentzen ari da, aitzinerago eginen delakoan». Egoera berean daude bertzelako talde-erreserba batzuk: «uda ondotik egiteko utzi dituzte planak…».\n«Gobernuak ematen dituen laguntzak ez dira laguntzak, interesak ordaintzeko bitartekoak baizik»\nUrte bikaina zen aurreikusia zutena, erreserbarik gabea da orain espero dutena. Izan ere, «abendura arte beteta genuen, lepo geunden. Aurrez erreserba gehien genituen urtea zen eta deus gabe gelditu gara».\nKalteak ez dira egungoak bakarrik, gerora datorrenaren beldur ere bada Ortego: «Gobernuak laguntza aunitz emanen dituela adierazi du, baina eman baino gehiago kentzen dute. Laguntza horiek interesak dituzte eta azkenean ez dira laguntzak, interesak ordaintzeko bitartekoak baizik. Sarrerarik gabe gauden honetan, lagundu beharrean zerga gehiago ordainarazten digute».\n«Gibelatutakoa aurten ospatzea nahi nuke baina zail ikusten dut»\nIrekitzea utzita ere, «arrisku haundia» ikusten du Javik: «txertorik ez dago eta hori izan ezean jendeak ez du segurtasunik izanen. Beldurra hor egonen da eta kutsatzeko beldurrak beharrezkoak ez diren ateraldiak saihestea eraginen duela uste dut».\nBuelta «zaila» izanen dela iruditzen zaio Etxalarko Bentako nagusiari: «Gutxinaka izanen dela iruditzen zait. Toki mugak eta bertzelako zailtasunak izanen dira. Nire kasuan toki aldetik arazorik izanen dudanik ez dut uste, bai hotelean baita jatetxean ere aunitzentzat tokia dugu. Dena bete ezina ez da arazo izanen, ez dut uste jendea aisa aterako denik eta ez da lanik izanen 18 langileentzat». Normaltasunera buelta urruti ikusten du: «aurten ez dut uste deus egiterik izanen dugunik. Nahi nuke, baina zail ikusten dut».\nEkonomia Bortziriak Etxalar


Aberriarekin bakea egiteko | Kirola | Berria\nAberriarekin bakea egiteko\nLionel Messik harreman gorabeheratsua izan du Argentinako zaleekin. Egotzi diote urteetan selekzioarekin ez zuela onena ematen; finalean, baina, hura agertzea da itxaropen nagusia.\nUrteak zeramatzan gaurkoaren moduko egun baten zain. Lionel Messik ibilbide osoa zeraman bere jaioterrian jarritako gurutzearen karga gainetik kendu nahian. 13 urterekin joan zen Bartzelonara, eta Argentinan betidanik egotzi diote selekzioarekin ez duela bere onena ematen. Bartzelonan, bere taldean, distira handiagoa egiten du, eta hori ez diote barkatu. Bartzelonan kide hobeak dituelako izango da akaso, baina Argentinan futbolaz mintzatzean aitzakiek ez dute balio. Selekzioak, gainera, mago txikia —1,69 metro da luze— behar du gaur Alemaniari irabazteko, eta Messik Munduko Kopa bat behar du historiako jokalari onenen klubean sartu ahal izateko.\nBrasilgo Munduko Kopa ez da izan Messiren bertuteen erakusleihorik onena. Finalerdietan, utzikeria apur bat ere leporatu zioten. Partida bukatu berritan, baina, izan zezakeen abokaturik onena irten zitzaion. «Nekea pilatu du; ulertzekoa da», defendatu zuen Diego Maradonak bere telebista programan. Zaleek egun txar bat barkatuko diote, baina gaur Argentinak galtzen badu, berriz ere jo puntuan jarriko dute Messi.\nDenboraldia ez da erraza izan aurrelariarentzat. Bartzelonaren urtea gorabeheratsua izan da, eta esku hutsik bukatu du. Lesioari egotzi diote askok sasoi txarra, bi hilabetez jokatu gabe egon baitzen izterreko arazoekin. Argentinara itzuli zen sendatzeko, eta handik aurrera bere gorputza nahita zaintzen ari zela zabaldu zen Kataluniako prentsan. Munduko Koparako ezkutatzen ari zela, alegia.\nMessik urrezko lau baloi ditu etxeko egongelan, eta garai bateko izar handiak jokatzen ikusi zituztenek Maradona, Pele eta enparauen parean jartzen dute. Messiri, baina, selekzio mailako titulurik handiena falta zaio, eta hor dago ibilbideen arteko aldea. Historia Munduko Kopa irabazi gabeko jokalari handiz josita dago: Platini, Di Stefano, Cruyff...eta denek jotzen dute orbaintzat hutsune hori.\nMessik, izan ere, ez baitu ia ezer irabazi selekzioarekin. 2008ko Olinpiar Jokoak irabazi zituen, baina, nagusien mailan, esku-hutsik dago. 2010eko Munduko Kopan final-laurdenetara iritsi zen. Amerika Kopan, aldiz, txapeldunorde izan zen 2007an, eta final-laurdenetara arte iritsi zen 2011n. Argentinako zaleek dioten herra hor oinarritzen da; jokalari bikaina da, baina ez da hurreratu ere egin Maradonak, esaterako, selekzioarekin eginikoetara.\nGaia soziologikoki ikertu dute Argentinan. Amodio-gorrotoaren oinarrian Messiren izaera «europarra» omen dago, inoiz ez baitu Argentinako ligan jokatu. Bere herrialdean ez dute ezagutzen Messi; noizean behin selekzioaren elastikoa jartzen duen tipo zozo «bular hotz» bat da. Maradona, edo Tevez, esaterako, aldiz, auzo txiroetatik irtendako morroi gogorrak dira. Argentinako prentsan ez da zaila Messiren inguruko inkestak aurkitzea. Munduko Koparen aurretik 1.000 futbolzaleri galdetu, eta %35,2k «nahiko argentinartzat» jo zuten, eta %13,9k argentinarretik «gutxi» daukala nabarmendu zuten. %37,1entzat bakarrik da «erabateko argentinar». %93k uste dute Europan gehiago baloratzen dutela. Baina zergatik? %44k uste dute selekzioarekin ez dutela ondo jokatzen. Halere, aitorpena ere egiten diote, %81,6k uste baitute munduko futbolari onena dela.\nEstatistikak, baina, egun batetik bestera iraul daitezke. Argentina gaur ez da faborito, kostata iritsi delako finalera; Alemania, aldiz sasoi betean dago, Brasilen aurka erakustaldia eman ondoren. Argentina azken partidetako joera aldatu beharrean dago, eta, defentsa sistema zorrotzaz gain, jokalarien talentuan du jarria fedea. Eta talentua mahai gainean jartzen denean da Messi teknikari batek izan dezakeen kartarik onena. Gaur du aberriaren bakea egiteko aukera, Argentina osoa seduzitzeko eguna. Gaur ala inoiz ez. Badaki hala dela. Erne gaur Messirekin.\nAlemaniaren sasoia Argentinaren defentsaren aurka


Beharbada, jarduera kultural bat antolatzea pentsatzen arituko zara, zure bizilagunak elkartu nahiko dituzu auzoko bizitza hobetzeko, edo kirola gustuko duzu eta egitura bat izan nahi duzu lehiaketak antolatzeko edo laguntzak eskatzeko.\nElkarte bat erabilgarria izan daiteke horiek guztiak martxan jartzeko eta, neketsua izan arren, nahiko erraza da. Jarraian, jakin beharreko gauza guztiak azalduko dizkizugu.\nIrabazi-asmorik ez duen eta pertsona fisikoek osatzen duten −boluntarioak izan daitezke− erakunde pribatu bat da, eta erabateko nortasun juridikoa du. Haren xedea, besteak beste, kulturarekin, kirolarekin, erlijioarekin edo hezkuntzarekin lotuta egon daiteke; eta gizarte-izaera badu, onura publikoko aitorpena eska daiteke. Euskadin, Euskadiko Elkarteei buruzko Legeak arautzen du. Espainiako Estatuan, aldiz, Elkartzeko Eskubidea arautzen duen 1/2002 Lege Organikoak.\nNork sor dezake elkarte bat?\nHiru pertsona behar dira gutxienez, elkarte guztiek hiru kargu izan behar baitituzte gutxienez: lehendakaria, diruzaina eta idazkaria. Horiek baldintza hauek bete behar dituzte: adinez nagusiak izatea; emantzipatu egin diren eta norbere kontura bizi diren 16 urtetik beherako pertsonak izatea; edo, ez emantzipatu arren, gurasoen edo legezko tutoreen baimena duten adin horretatik beherakoak izatea. Edonola ere, beren ekintzen erantzule juridikoak izan behar dute.\nZein baldintza bete behar dira elkarte bat sortzeko?\nBilera eratzaile bat egitea.\nKasuan kasuko Elkarteen Erroldan (Euskal Autonomia Erkidegoan, Nafarroan edo Espainiako Estatuan) izena ematea, jarduketarako aukeratzen dugun lurralde-eremuaren arabera. Edonola ere, errolda aldatu egin daiteke estatutuak aldatu eta horiek berriz erregistratzen badira.\nNola sortzen da elkarte bat?\nBilera eratzaile bat deitu behar da eta, bertan, elkartearen sorrera adostu behar da. Horrez gain, estatutuak onetsi eta sortze-akta bat egin behar da; bertan, hura erregistrora eramateaz nor arduratuko den adierazi beharko da. Era berean, lehen bilera horretan aukeratzen dira lehendakariari, idazkariari eta diruzainari dagozkion karguak, eta, hala badagokio, baita lehendakariordea eta batzordekideak ere.\nZuzendaritza Batzorde bat aukera daiteke, baina ez da nahitaezkoa, eta ez du izen hori izan beharrik. Elkartearen organo subiranoak, Batzordeak, erabakitzen duena gauzatzea izango da haren funtzioa, eta pertsona bakoitzak boto bat izango du.\nZer jaso behar dute estatutuek?\nEstatutuek elkartearen jarduera arautu behar dute eta honako alderdi hauek jaso behar dituzte, gutxienez:\nIzena, sortzeko arrazoiari edo arrazoiei erreferentzia egingo diena, baita haren helburuak, jarduerak eta iraupena ere, epemugarik gabe sortzen den kasuetan salbu.\nHelbide soziala eta jarduera garatuko duen lurralde-eremua. Eremu horrek autonomia-erkidegoa gainditzen badu, elkarteen nazioko erregistroan erregistratu beharko da.\nBatzar Nagusia eratzeko baldintzak: haren eskuduntzak eta eskumenak, bilerak egiteko araudia, akordioak hartzeko arauak, eta Ezohiko Batzar Nagusi bat deitzeko behar den gutxieneko bazkide-kopurua.\nKarguak nola aukeratuko diren, horiek gauzatzeko baldintzak eta beteko dituzten eginkizunak.\nElkartea osatzen duten pertsonen eskubideak eta betebeharrak. Gauzatzen dituzten akatsak arautuko dituen zehapen-araubide bat ere gaineratu behar da, horrelakoak gertatzen direnerako, baita bazkideak onartzeko, baja emateko eta kanporatzeko baldintzak ere.\nAdministrazio-, kontabilitate- eta dokumentazio-erregimena.\nHasierako ondarea eta baliabide ekonomikoak.\nEstatutuak aldatzeko prozedura.\nElkartea desegin izanaren arrazoiak eta ondareari emango zaion norakoa.\nZein izapide egin behar ditut Administrazioarekin?\nEstatutuak eta eratze-akta prest daudenean, bi kopia entregatu behar dira dagokion Elkarte Erregistroan. Horrez gain, erregistroan bertan adierazitako dokumentazioa entregatu behar da, eta 3 hilabete izango ditugu, gehienez ere, hura inskribatu ahal izateko. Erregistratzeko orduan zenbaki bat emango digute, eta zenbaki horrek etorkizunean Administrazioarekin izapideak egiteko balioko digu, diru-laguntza bat eskatzeko, adibidez.\nErregistroak hiru hilabete emango dizkigu, gehienez ere, elkartea inskribatzeko eta, une horretan, berriz itzuli beharko dugu jakinarazpena jasotzera eta legeak elkarte bati eskatzen dizkion hiru liburuei zigilua jartzera. Bazkideen liburuan altak eta bajak erregistratzen dira; akten liburuan, egindako bilerak; eta kontuen liburuan, diru-sarrerak eta gastuak.\nElkartea pertsona juridiko bihurtzen denean, Ogasunaren delegaziora joan behar dugu Identifikazio Fiskaleko Kodea (IFK) eskuratzera. Kode horrek gure zerga-betebeharrak betetzea ahalbidetuko digu (salbuespenak salbuespen, elkarteak Sozietate Zergara atxikita daude) eta mota guztietako izapide ekonomikoak egin ahal izango ditugu, baita elkartea martxan jartzeko prozesua amaitzeko garrantzitsuenetako bat ere, bankuko kontu bat irekitzea, hain zuzen ere.\nHorretarako LABORAL Kutxa aukeratzen baduzu, banku-proiektu desberdin, arduratsu, kooperatibo eta eraginkor batetara ongietorria eman eta laguntzeko prest izango gaituzu.\nTags: baldintzak elkartea izapideak


Lankide:Jonanderfdss/Proba orria - Wikipedia, entziklopedia askea.\nArtikulu hau, osorik edo zatiren batean, gaztelaniazko wikipediako «Bozgorailu» artikulutik itzulia izan da. Jatorrizko artikulu hori GFDL edo CC-BY-SA 3.0 lizentzien pean dago. Egileen zerrenda ikusteko, bisita ezazu jatorrizko artikuluaren historia orria.\nBozgorailua transduktore elektroakustiko bat da. Hau da, audio seinale elektrikoak soinu uhin mekanikoetan bihurtzen dituen gailua da. Sistema horrek transduktore bat edo gehiago, bafle , konexio-elektriko eta gurutzatze iragazki batez osatuta dago. Transduktoreak motor lineal gisa jokatzen du, eta, diafragma bati konektatuta, motorraren mugimendua airearen mugimendura akoplatzen du. Audio-seinale bat, elektronikoki anplifikatzen da motorra mugitzeko beharrezko potentzia izan arte eta horrek jatorrizko seinalearen soinua erreproduzitzen du. Gaur egun bozgorailu txikiak ia edozein gailu elektronikotan aurki ditzakegu: mugikorretan, telebistetan, irratietan, etab. Handiak diren bozgorailuak, aldiz, fideltasun handiko soinu-sistema indartsuetan erabiltzen dira: musika-tresna elektronikoetan, zinema eta antzokietan soinua indartzeko sistemetan eta megafonian.\nBozgorailu elektronikoak Johann Phillip Reisen eskutik iritsi ziren 1861. urtean. Urte horretan Phillipek bozgorailu elektroniko bat bere telefonoan instalatu zuen. Horrek tonu argiak erreproduzitu ahal zituen, baina hizketa moteldua ere errepika zezakeen zenbait berrikuspenen ondoren. Hala ere, bozgorailu elektronikoaren lehenengo patentea Alexander Graham Bellek du, 1876an lortuta. Anekdota gisa, "Mr. Watson, come here, I want you" (Watson jauna, etorri hona, behar dut) izan zen historian zehar entzun zen lehen esaldia. Alexander Graham Bellek nahi gabe esan zuen esaldi hori mikrofono baten bidez, 1876ko martxoaren 10ean, alboko gela batera joateko eskatu zionean Watson jaunari, azido sulfurikoa lurrera erori zitzaionean. 1877an, Werner von Siemensek, horren bertsio hobetua patentatu zuen. Sistemaren aldaerak erabili ziren publizitate-aplikazioetarako, eta, oraintsuago, erabili dira espazio-ekipoek suziriak jaurtitzeak eragiten dituen soinu- eta bibrazio-maila oso indartsuekiko erresistentzia probatzeko.\nMota hauetako lehen bozgorailu praktikoak Kalifornian agertu ziren 1915ean Peter L. Jensenen and Edwin Pridhamen eskutik. Hala eta guztiz ere, haril igikorreko bozgorailuaren benetako hasiera, gaur egun ezagutzen dugun bezala, 1925. urtean izan zen, Chester W. Ricek eta Edward W. Kelloggek patentatu zutenean. Aurreko saiakeren eta Rice-ren eta Kellogg-en patentearen arteko desberdintasuna parametro mekanikoen kalkuluetan dago, horiekin, maiztasun-erantzun laua lortzeko gai izan ziren.\n1930. urtean lehenengo bozgorailu-sistemak agertu ziren. Horietan, bi edo hiru bozgorailu elkartzen dira sistema osoaren maiztasun-erantzuna hobetzeko. 1937an, zinema-aretoetarako lehen sistema Metro-Goldwyn-Mayerrek sartu zuen. Horrek, hiru osagaiek osatzen zuten: Behe-maiztasunentzako 15'' zituzten bi bozgorailu, 375 hertzioko gurutzatze iragazki bat eta maiztasun handietarako bi konprezio-bozgorailu dituen bozgorailu. John Kenneth Hilliard, James Bullough Lansing eta Douglas Shearerrek parte hartu zuten sistemaren sorreran. 1939ko New Yorkeko Erakusketa Orokorrean, bi bideko megafonia-sistema oso handia Flushing Meadowseko dorre batean jarri zen. Horretako egitura Metro-Goldwyn-Mayerrek egindako egitura berdina izan zuen.\n1943an, Altec Lansingek "604" modeloa asmatu zuen, maiztasun altuko bozgorailu bat, soinua 15 "-ko woofer baten imaneko zulo batetik bidaltzen zuena iturri puntualeko prestazio batzuk lortzeko. Hori dela eta, bozgorailuak izugarrizko arrakasta izan zuen. Bi urte geroago Lansingek asmatutako "Voice of the Theatre" bozgorailua industriaren estandarra bihurtu zen 1955. urtean.\nBozgorailu modernoetara heltzeko egindako hobekuntza garrantzitsuenak hauek izan dira: diafragmen materialak, iman iraunkorretarako material hobetuak, neurtzeko teknika hobetuak eta elementu finituen metodoaren bidez konputarizatutako analisia aplikatzea. Gainera, behe-maiztasunetan, sare elektrikoen teoria bozgorailuei aplikatuz, Neville Thielek 1961ean eta Richard H. Smallek 1973an hasitako askotariko bafle-diseinua egin ahal izan da. Aurrerapen horrek, izugarrizko garrantzia izan du seinaleen prozesatzean. Izan ere, bozgorailuetako parametro elektromekanikoak haien izenak daramatzate "Thiel eta Small (T/S) parametroak".\nMota hauetako iragazki batek seinalea potentzia-anplifikazioaren aurretik maiztasun-banda desberdinetan banatzen du eta, horretarako, banda bakoitzerako gutxienez anplifikadore bat behar du. Iragazki aktiboak kanal kopuruaren arabera izendatzen dira: bi kanal badituzte, orduan bi kanaletako anplifikadoreak dira; hiru kanal badituzte, hiru kanaletako anplifikadoreak, etab. Iragazki landuenak aktiboak dira. Izan ere, iragazki pasiboen osagaiak zorrotzagoak dira, eta induktantziak garestiagoak dira iragazketa-maiztasuna murriztu ahala. Hortaz, subwoofer-ak bakarrik iragazki aktiboekin egiten dira.\nOrriaren azken aldaketa: 12 abendua 2021, 12:46.


The xanpua batetik psoriasia - Psorimilk\nThe xanpua batetik psoriasia\nDenean psoriasia scalp agertzen arreta berezia eskatzen du. Kentzeko papules lagunduko xanpua batetik psoriasia, dauka osagai laguntzen duten erliebe gaixoaren egoera eta berreskuratzea. Merkatu-sorta zabal bat eskaintzen du terapeutikoa xanpuak nabigatzeko eta aukeratu tresna eraginkorrena, garrantzitsua da ezagutzen bakoitzaren ezaugarri mota.\nBaino nire ilea garbitzea egiteko psoriasia: bat aukeratzea xanpua\nLehen seinaleak psoriasia scalp behar berehala hasiko berezi bat erabiliz xanpua. Aplikatzeko ohiko kosmetika ez da beharrezkoa, zeren da fraught konplikazio larriak. Psoriatic papules izango azkar hazten diametroa, haien kopurua handitu egingo da, flaking eta azkura handitu egingo da. Ondorioz, ilea hasten erori, eta buruan eraketa handi zauriak.\nXanpua aurka psoriasia konplexua du eragina. Bere konposizioa dauka laguntzen duten osagaiak konpondu azala eragindako gaixotasuna. Emaitza erabilera terapeutikoa agenteak:\nAzkartu erritmoa eta intentsitatea sendatzeko azala, papules murriztu tamaina eta desagertuko laster.\nAzala bigundu, bihurtzen gehiago elastikoa, eta horrek gutxitzen kalte arriskua zehar, adibidez, orrazten.\nDa gutxitu edo erabat desagertzen azkura.\nAzala jasotzen nahikoa hidratazio maila, borrokak gehiegizko lehortasuna. Emaitza bat da maila murriztu peeling.\nMurrizten intentsitatea mina, hau da, askotan lagunduta gaixotasuna.\nGarrantzitsua da jakin ezaugarriak konposizioa eta ekintza mota desberdinak xanpuak laguntzen kentzeko psoriasia scalp, iristeko egoera bat remission.\nPsoriasia scalp askotan lagunduta presentzia onddoen infekzioa. Laguntzeko izango da kentzeko berezia xanpuak. Eduki dute osagaiak, hau da, zuzenduta tratamendua azala kaltetutako onddoak hainbat espezie.\nEmaitza erabiliz antifungikoa xanpuak ─ murriztuz azalaren hantura, ezabatuz peeling, deusezten dandruff, azkura.\nOsagai aktiboa xanpuak batera tar nabarmentzen urki, pinua, sahatsa, ipuruak edo ikatza tar. Bere osagaiak dira eraginkorra aurre psoriasia. Dute argi epidermisa hildako larruazaleko zelulak, arintzeko hantura, desagerrarazi azkura eta flaking. Mota desberdinak daude, xanpuak, eta horietako bakoitzak ezaugarri bereziak ditu.\nHerri honetan produktu kategoria osatuko dute osagai natural. Hauek, besteak beste, urki tar, chamomile, San Juan wort, segida, celandine. Xanpuak dute antiseptiko, antifungikoa eta mikrobioen efektua, murrizten azkura, flaking, sustatzen azkar sendatzeko psoriatic papules.\nEguneroko erabilera egokia. Funtsak dira, eta erabat seguru. Hobetzeko azalaren egoera lehen erabili ondoren. Garapena saihesteko psoriasia, besteak beste, esan nahi du erabili da, astean behin.\nFondoak psoriasia duten zerikusia kategoria mediku, osatuta daude indartsu osagai, hala nola, zinka, azido salicylic, eta Ichthyol, urea. Funtzionatzeko dute integratua eran, sendatzeko laguntzen garauak eta berreskuratu azala.\nEraginkorrena drogak antibacterial, antifungikoa, eta anti-hanturazko ezaugarriak. Osagai aktibo kentzeko azkura, lehortasunak, flaking.\nEdozein tratamendu xanpu psoriasia erabiltzen da: produktua aplikatu behar scalp, utzi 5-15 minutu, garbitu ondo. Bada, aldian-aldian, eta behar bezala aplikatu terapeutikoa xanpuak, lagundu egingo dute kentzeko psoriasia. Bat aukeratzerakoan ona xanpua bakarrik gogoan agente onena gomendatzen egingo mediku bat. Espezialista aukeratuko xanpua arabera zure banakako beharretara.


koronabirus | Mondraberri Arrasateko Ataria\nBaita 12 bergararrek, 4 oñatiarrek eta 2 aretxabaletarrek ere, Jaurlaritzako Osasun Sailak gaur jakinarazi duenez. Ostiralean 16 arrasatearrek positibo eman zuten, batek zapatuan eta 11k domekan. Positiboen gaurko txostena\n7 arrasatearrek eta 10 bergararrek positibo eman dute\nBaita bi oñatiarrek eta aretxabaletar batek ere. Datu horiek gaur eman ditu ezagutzera Eusko Jaurlaritzako Osasun Sailak, eta atzoko positiboei dagozkie. Positiboen gaurko txostena\nIratik ere ateak itxi behar izan ditu, “bertako langileek PCRen emaitzak jaso arte”\nIrati taberna-topaguneko "lagun batek" positibo eman zuen, eta Iratik azaltzen duenez "Segurtasun Arrazoiengatik, Irati topalekua itxita egongo da datozen egunetan; bertako langileek PCR proben emaitzak jaso arte, Aurrera Bolie!!". Gaur egin dizkiete probak bertako 12 langileei, eta iragarri dute...\nJaizaleko langile batek positibo eman du, eta momentuz itxi behar izan da\nMondraberri - 2020-09-11 1\nTabernako beste langileei ere PCR probak egin dizkiete, eta emaitzen zain daude, koarentenan. Tabernak eta ondoko elkarteak sukaldea konpartitzen dutenez, elkartea ere behin-behinean itxi behar izan da. Jaizaleko jabetzatik azaldu dute bertako zerbitzari batek orain gutxi positibo eman duela, eta...\nBina positibo izan dira arrasatearren eta aretxabaletarren artean\nBergarar batek ere positibo eman zuen atzo, Jaurlaritzako Osasun Sailaren arabera. Arrasatear bik positibo eman zuten atzo, baita bi aretxabaletarrek ere. Positiboen informea\nEnpresak azaldu duenez "aholkatutako protokoloak zorrotz bete ditugu pandemiaren hasieratik". Baieztatu du langile horrekin lanean "kontaktu zuzena izandako" langileak negatibo eman zuela PCRan. Arrasateko enpresako langile batek positibo eman ostean, Mondraberri Cespa-Ferrovialekin harremanetan jarri da arazoaren garrantzia ezagutzeko. Enpresako Zuzendaritzak azaldu...\nMondraberri - 2020-07-29 9\nAzken astean 15 arrasatearrek positibo eman dute, eta honen harira, Mondraberrik Udalari zein mezu adierazi gura duen galdetu dio. Ondorengoa da Udalaren mezua: "Aste honetako Arrasaten agertu diren kasu positiboen inguruan lehenik eta behin lasaitasun mezua helarazi nahi diegu...\nLorezaintzako langile batek positibo eman du, eta bi koarentenan daude\nCespa-Ferrovial enpresako bi pertsona hauek elkarrekin lan egiten zuten, adibidez ibilgailua konpartitzen. Langileetako batek Covid-19a zuen, eta koarentenan dago. Berarekin lan egiten zuen behargina ere badaezpada koarentenan dago. Bi lagun hauek Cespa-Ferrovialeko Lorezaintza zerbitzuko langileak dira. Hasieran bi positibo...\nZenbait ezkontza egin dira gaur udaletxean COVID-19ari aurre eginez\nUdaletxeak hartu ditu lau ekitaldi bereziak, segurtasun- eta garbitasun-neurriak hartuta. Hiru bikote Maria Ubarretxena alkateak ezkondu ditu eta bikote bat Kepa Urteaga zinegotziak. Koronabirusaren ondorioz udaberrian ospatzekoak ziren zenbait ezkontza atzeratu behar izan ziren. Hala ere, COVID-19ak ezin izan du...\nMondraberri - 2020-07-13 0\nArgazkia: El Periódico. Osasun Sailak jakinarazi du eskualdean ere ez zela positiborik atzeman PCR testetan. Gipuzkoan denera 8 izan ziren. Momentuz Osasun Sailak ez du atzoko ospitalizazioen inguruko daturik jakinarazi. Positiboen inguruko txostena\nBizilagunek Kontzezinoko arkupe bat erosi gura izan dute, zaratengatik, zikinkeriagatik,… ixteko\nMondraberri - 2021-02-26\nZazpi positibo berri atzeman dira Arrasaten\nDes-kontrolen kontzertua online ikus-entzun ahalko da bihar Gaztetxean


San Joan sagarra, sanjoanetarako prest aurten - Goierriko Hitza : Goierriko Hitza\nUrteko egunik argitsuenetan, eguzkia bere gorenean dagoeneko egunetan ga-ra; hilaren 21a izango da luzeena hain zuzen ere. Urte erdira hurbiltzean, eguraldiaz, haien lanean ezinbesteko elementuaz zer inpresio duten galdetu diegu nekazariei; arraroa izan dela diote, gorabehera handikoa, tenperatura aldetik bereziki. «Udaberria bustia izan da eta hotza; baratza atzera dago. Iaz baino hobetoxeago halere, patata ale ederrak ateratzen hasi gara. Tomateak, lekak, piperrak eta abar geroago ikusi behar» dio Arantxa Zurutuzak.\nArbolak, aldiz, nahiko ondo daudela diote, «hostaje ederra dute». Sagar urtea izango dela ematen du; «lehen begiradan San Joanetan bi ale ikusiz gero eta hostaje onarekin, urte ona izango denaren seinale izaten da», esan digute aho batez Joxe Mari Etxeberriak eta Klaudio Mendizabalek, betitik entzundakoak eta urtetan ikusi eta ikasitakoak oinarri. Beraz, ondo abiatu da denboraldia.\nSagarrak eta aran gorriak\nSan Joan sagarrak izenari ohore, Itsasoko Eztalagoitikoak salgai ziren atzo Maria Jesus Oriaren postuan. «Berde xamarrak batzuentzat, beste batzuk, berriz, halaxe dituzte gustuko» zioen. Kiloa 2,5 euroan zuen. Eta lehen aran gorriak ekarri zituen Patxi Arizmendi aramarrak eta prezio berean salgai jarri. Marrubiak ere bazeuden, 7 euroan kiloa, baita mugurdiak ere, 12 euroan kiloa, eta gereziak ere bai, 3,5 eta 5 euro artean kiloa.\nLehen piperrak noiz ekarriko dituzten zain jarraitzen dugu. Izan ere, lehenengo landatutakoak hotzekin hondatu egin ziren edo ezin indarrik hartuta luzez egon dira. Bat-bateko bero handiak, berriz, hosto batzuk erre ere egin dituela aipatu dute.\nPerretxikoen atalean, bat joan, bestea etorri. Onddoa nagusitu zaio udaberriko zizari. Atzoko eskaintzan, 200 kilo onddo eta 185 udaberriko ziza zenbatu genituen. Garaiaren marka. Gorringoak eta zizahoriak osatu zuten Barcinak eta Lasak osatutako perretxiko eskaintza.\nDatorren astekoa ekaineko azkena izango da, udako lehena. Opor giroa ere sumatzen hasiko da eta planak egiten hasita, gure merkatuena kontuan hartzeko altxorra dugu, bertatik bertara eta esku-eskura duguna gainera.


kritiken hemeroteka » J.L. Davant: poeta integral bat\n« Ahozko euskal literatura aztertzen | Iñaki Lasa eta Alizia, ilargiaren erditzaletan »\nDenboraren aroak / Jean Louis Davant / BAK, 1982\nJ.L. Davant: poeta integral bat Josu Landa / Argia, 1982-11-14\nBerandu heldu zen Jean Louis Davant poesiaren eremura, baina —berantiarra izanik ere— ugari eman ditu bere fruituak dagoeneko. Duela pare bat urte “Makila gorria” izeneko liburuaz estrainatu zen, eta aurten beste bi eman ditu argitara: “Itsasoak iraultzan” deritzona “Maiatz” aldizkariaren bidez, eta orain komentatzen ari garen “Denboraren aroak” delakoa.\nOso zati berezituak dauzka liburu honek eta —egia esan— haien artean dexente desberdintasunak aurki daitezke lehenengo irakurketa batetan. Baina zati bakoitzaren berezgarriak onartuta ere, betiko Davant berarekin egin dugu topo oraingoan ere: Davant bibentzial eta sentikorrarekin. Zeren Davanten ezaugarririk nabarmenena nire ustez bere bertsoek bizitzarekin duten atxikimendua litzateke. Egia esan, hori esatea ezer gutxi esatea da bizitzari atxikitako poesi mota ugari dagoelako. Baina Jean Louisen bibentzialismo hori ez da prosaikoa, sentibera baizik, eta sentiberatasun horrek maila sinbolikoen arteko nahasketa sujerikorrak eta irakurlearengan unibertso poetiko berri bat sortarazten duten imajinak biziki ongi burutzen ditu. Orain arte esandakoa jeneralegia gerta daiteke, baina pasa gaitezen ondoren zatiz zati bakoitzaren ezaugarriak ikuskatuz.\nLehenengo zatiak honako izenburua darama: “Aroak hazten gaitu, otoitza zor diogu”. Eta berau da, nire ustez, liburuaren zatirik helduena lirikoki eta sinbolikoki. Liburuaren mamia zein den zehazteko poetaren beraren hitzetan esango dugu bizia gudua dela eta denbora, berriz, etsai. Elemendu berri bati ematen dio pisurik handiena beraz, denborari, eta hauxe izango da ardatz nagusia, honen inguruan egituratuko dira gainerako elemendu guztiak eta honi esker berenganatuko dute olerkiok espero gabeko zentzu bat.\nDenboratasunarekin batera —edo paraleloki hobe esanda— beste bi elemendu nagusi sartzen dizkigu Davantek, naturaren kontenplazioa eta gizakiaren bihotza. Izadiko gauzek eta pertsonaren sentimenduek —erlijiozko elemendu batekin batera— osatzen dute Davanten mundu sinbolikoaren aberastasuna.\nAberastasun sinboliko horrek behera jotzen du bigarren zatian, eta lehen sensazioak sujeritu nahia zena testimonioa bihurtu zaigu orain. “Baina hor ari gara zinaurriak bezala” dio bigarren zatiaren izenburuak eta ongi aski adierazten digu Davant lirikoak Davant lekukoari uzten diola mikrofonoa. Eta gogor mintzo zaigu poeta langilea, poeta laboraria. Lekua ematen zaio lana egin beharrez inguru latz batetan murgildu denaren ahots kraskatuari. Eta punto, explikazioak oro soberan daude.\nHirugarren zatira heldu gara azkenik, eta “eternitate gosez ortzeen ihizlari” izenburuaren bitartez mozorroturik, sorlekuaren bideari lotzen zaio poeta: Zuberotarra, Euskalduna eta Abertzalea dugu Davant, eta koordenada horietaz harro abiatzen zaigu; harro, esperantzadun eta borrokalari. Arbasoen bidetik doa Jean Louis konbikzioei uko egin gabe eta bide horrek merezi duen hizkuntzarik ederrena lantzen saiatzen da. Emaitza lurrari dedikatutako kantu luzea da: bertatik aitama, aberria, maitea, zerua, lurra eta euskal arimaren ziztagarri guztiak aurretik doazkigu ileran.\nGure aburuz, Davanten poemagintzaren barnean emaitza handiena aportatu duena liburu honen hirugarrena da, eta ez ageri duen berritasunagatik bakarrik, baizik eta Davantek egoera konkretu baten aurrean poesi mota apropos bat moldatzeko azaldu duen ahalmenagatik ere. Poeta integrala delako. Errealitate bitxienen aurrean erantzun egoki eta baliagarririk emateko gai delako.


BAZTANEN GIZARTE ARLOAN ARI DIREN ENTITATEEI ETA LANKIDETZA PROIEKTUA DIRUZ LAGUNTZEKO DEIALDIAK ARGITARATU DITU UDALAK\nDiru-laguntzak emateko bi deialdi egin ditu Baztango Udalak. Horietako bat Baztanen esku hartu eta gizarteratzea sustatzen duten irabazi-asmorik gabeko talde, entitate, kolektibo eta elkarteei bideratua da. Diru-laguntza honen helburua prebentzioaren, laguntzaren, aisia eta denbora librearen eta gizarteratzearen arloko lana eginez herritarren ongizatea bultzatuko duten programak sustatzea da, hau da, espresuki, kolektibo ahulei, behar bereziak dituztenei edo gizarteratzeko zailtasunak dituztenei zuzenduta dauden programak sustatzea.\nBigarren laguntza deialdia, nazioarteko lankidetzarako proiektuendako da, garapen bidean diren herrialdeetako komunitateen ahalmen sozio-ekonomikoak garatzen laguntzeko eta haien oinarrizko beharrizanak asetzen eta tokiko giza baliabideak bultzatzen laguntzeko. Haurrei erabateko laguntza ematea lehenetsiko da eta horrekin batera hauek izanen dira lehentasunez jarduteko arloak: muturreko pobrezia eta goseta desagerraztea; oinarrizko hezkuntza unibertsalerako eskubidea; genero berdintasuna, eta emakumeek parte hartzeko eta erabakitzeko duten eskubidea; haurren hilkortasun tasa murriztea; bertze eritasun batzuen artean, GIBaren, paludismoaren eta malariaren eragina murriztea; ingurumenaren iraunkortasuna eta entitate bat bultzatzea munduko garapena sustatzeko.\nBi deialdien kasuan ekainaren 18 arteko epea izanen da proiektuak aurkezteko.


Plaketek bideratu dezakete minbizi-zelulen kontrako immunoterapia - Elhuyar Aldizkaria\nHasiera » Albisteak » Plaketek bideratu dezakete minbizi-zelulen kontrako immunoterapia\n2017/01/24 325. zenbakia\nPlaketek bideratu dezakete minbizi-zelulen kontrako immunoterapia\nTumore bat kendu ondoren tumore berriak haz ez daitezen, estrategia berri bat probatu dute Estatu Batuetan, plaketak dituena protagonista. Plaketek zaurietan odola koagulatzen laguntzen duten heinean, zauri-guneetarantz jotzeko joera dute, eta hori aprobetxatuz, tumore bat kirurgia bidez kendu eta gero, toki horretan gera daitezkeen minbizi-zelulen aurkako antigorputzak eramateko balio dezakete. Ez hori bakarrik, plaketak odolean dabiltzanez, odolera pasatu diren eta metastasia eragin dezaketen minbizi-zelulak ere ezagut ditzakete.\nIpar Carolinako Unibertsitateko ikertzaileei bururatu zaie estrategia berria, eta ikusi dute eraginkorra dela saguetan, behintzat. Saguei plaketak erauzi, laborategian plaketa horiei mintzean antigorputzak erantsi, eta berriz ere saguei sartu dizkiete odolean. Plaketok, tumore kendu berriaren kirurgia-gunera joan eta antigorputzak askatu dituzte, eta, ondorioz, gorputzaren erantzun immunea hobetzea lortu dute: minbiziaren berragerpena murriztu egin da nabarmen.\nImmunoterapiaren zailtasun handienetakoa ebatzi nahi izan dute horrela: antigorputzak toki egokira bideratzea eta zabaltzen ari diren minbizi-zelula higikorretara iristea. Ikertzaileek argitu dute oraingoz saguetan baino ez direla egin probak, eta ikusi beharko dela zer emaitza ematen duten gizakietan.\nMetastasia, mitokondrioetako mutazioak lagunduta


Berriz ere hiru iheslari arrastatuak eta jestu gutiz kanporatuak, erran nahi dut mugaraino segituak eta han utziak español guarden gomendio! Urte bat barne, hiruetan-hogoita-hamarrez goiti badira gisa berean ondo hotarik haizatuak izan direnak.\nErrekontru izigarria zinez Uztaritzen gertatu den hori: Donibane Garazirat zoan treinak jo du eta xehatu Larresoroko bollanderarentzat ogia etxetarat heltzen zuen gizon baten autoa.\nGizon hori, Jean Ilharreguy, 57 urte, bera ere Larresortarra, kolpez hil da han berean. Gaixoak alta bazakien toki horren berri, astean hiru aldiz hortik iragaiten eta, beti tenore bertsuan...\nHola segituz, helduden Eguberrietako, ehunetarat joanen da zerrenda edo lixta hits hori...\nGizon arrotz bat brau sartu da, harmatua gainerat, Miarritzeko joieria batetan, joan den arratsalde apal batez, saltegiaren zerratzeko tenorean.\nDena mehatxu arizanik, han ziren sosak hartu ditu, miliuna pasaturik, diru xahar... Hau ere Miarritzetik: bada hor erakustegi bat itsasoko gauzeri buruz muntatua, eta jende ainitz ibilki, balio ere baitu segur.\nEz dira haatik denak sartzea pagatuz johan etxe hortarat.\nBaitira segurik gauaz sartu direnak nolazpait eta horko arrain asko, batzu frango arradoak, ebatsi! Jateko ote? Ala untsa salduko dituztelako menturan? Nork daki zer zuten gogoan ohointza bitxi hori egin dutenek?\nItsasun, sua azkarki lotu da Biper-Berria izeneko lantegian eta besteak beste paper gehienak erre dira... Baina bat bazen hautsia, norbaitek du tzaikeriaz suaz hiztu.\nGizon arrotz batek, dena mehatxu arizanik, arrobatu du Baionan diru kanbioari ari den bulego bat.\nHan ziren sosak hartu ditu bai eta urhe peza batzu... Gizona aurpegia gorde gabe sartua zen, pentsatzeko da ez dela ondo hotakoa.\nAste huntan, sari hori emana izan da Donibane Lohizunen Grand Hotel etxeko Bruno Cirino koziner gazteari.\nJaz, urrezko gako bat eman zen ja Euskal-Herrian, Firmin Arrambide Garaztarrak ukan zuen...\nAmeriketako Guatemala herri-aldean, hogoita-hamar bat lagun hil dira arrainki andeatua janik.\nSaltegi batean, ustegabetarik, mamutxen kontrako erremedio zerbait ixuria omen zuten arrainaren gainerat...!\nKanada-ko zati bat azkarki funditua izan da orrona bortitz baten ondorioz.\nHogoita-hamabost lagun hil segurik, desagertu asko bestalde eta ikaragarriko makurrak bazter guzietan.\nBangladesh herri-aldean aldiz, eurite bat izigarria eta urek hartu dituzte alimaleko eremuak! Ehun bat jende ito dira, edo berdin gehiago.\nHiru miliun badira aterberik gabe gelditu direnak.\nDei eta dei ari, nondik zer laguntza ukanen duten...


6. jarduera: Elikagai motak | Txanela\n6. jarduera: Elikagai motak\n6. IKT jarduera\nElikagaiez egindako eskemetan oinarrituta azalpenak grabatzea eta Ikasgelako Blogean argitaratzea da jarduera honen helburua.\nElikagaiez egindako eskemetan oinarrituta, azalpenak grabatu eta, eskemekin batera, Ikasgelako Blogean argitaratuko ditugu.\nElikagaien inguruan lau eskema egin ditugu:\n• Elikagai motak\n• Elikagai eraikitzaileak\n• Elikagai energetikoak\n• Elikagai erregulatzaileak\nIkasleek, ordenagailuaren aurrean binaka jarrita, eskemaren laguntzarekin, hari buruzko azalpena grabatuko dute. Audacity programaz baliatuko gara. Dagoeneko ondo ezagutzen dugu.\nIkasle-bikote bakoitzari eskema bat eman, azalpena bien artean graba dezaten. Grabatu duten azalpena mp3 formatuan gordeko dugu, ikasleen izena jarri eta gero ("eneko-amaia.mp3", adibidez). Ondoren, audio-fitxategiak Interneteko ohiko ostalarira igo.\nAudioekin batera, eskemaren irudia txertatuko dugu blog-mezuan. Eskemen irudi horiek hor behean jarri ditugu, blogera igo ditzagun.\nIkasgelako Blogean: mezua idatzi + titulua jarri + sarrera laburra egin + irudia txertatu + audioak txertatu.\nAdibide gisa, Pagoeta Ikastola omen delakoaren bloga ikus dezakegu, LH 5A mailakoek egina:\nEskema bakoitzaren azpian, ikasle bikote baten, biren, hiruren edo lauren audioak jarriko ditugu, ikasgela osatzen duten ikasle-kopuruaren arabera.\nIkasgelako Blogean, Elikagaiak deritzan atala gehitu, eta lau mezuak harekin erlazionatu.\n\_"Elikagai motak\_" izeneko eskema erakusten duen irudia\n"Elikagai eraikitzaileak" izeneko eskema erakusten duen irudia\n"Elikagai energetikoak" izeneko eskema erakusten duen irudia\n"Elikagai erregulatzaileak" izeneko eskema erakusten duen irudia\nE: Informazioaren eta ezagutzaren komunimazio eta elkartrukatzea\nF: Informazioaren prozesamendua eta edizioa\nINFORMAZIOTIK ESKEMARA, ESKEMATIK AZALPENERA, AZALPENA "GELAKO BLOGERA"\nElikagaiez egin ditugun eskemetan oinarrituta, azalpenak grabatu eta, eskemekin batera, Ikasgelako Blogean argitaratuko ditugu.\n1. Azalpena grabatu eta mp3 gisa gorde\nOrdenagailuaren aurrean binaka jarri, eta eskemaren laguntzarekin, hari buruzko azalpena grabatuko dugu. Audacity programa erabiliko dugu.\nIkasle-bikote bakoitzak eskema bat grabatuko du; eskema beraren bertsio bat baino gehiago grabatuko ditugu.\nGrabatu dugun azalpena mp3 formatuan gordeko dugu, gure izen eta guzti ("eneko-amaia.mp3", adibidez). Gero, audio-fitxategiak Interneteko ohiko ostalarira igoko ditugu (irakasleak egingo du hori).\n2. Ikasgelako Blogean mezua idatzi\nAudioekin batera, eskemaren irudia txertatu blog-mezuan.\nIkasgelako Blogean: mezua idatzi + titulua jarri + sarrera laburra egin + irudia txertatu + audioak txertatu\nMezuan irudia Ikasgelako Blogean txertatu ahal izateko, EDITORE baimena behar duzu . Oraindik laguntzaile bazara, esan iezaiozu irakasleari mesedez titulu berria emateko.\nAdibide gisa, Pagoeta Ikastola omen delakoaren bloga ikusi, LH 5A mailakoek egina:\nIkasgelako Blogean, elikagaiak deritzan atala gehitu, eta lau mezuak harekin lotu, ..\n3. Besteen azalpenak ikusi/entzun eta iruzkinak egin\nEa zer-nolako azalpenak egiten ditugun. Beste ikastoletakoek ere egingo dituzte. Haienak ikusi eta entzun, eta ondo iruditzen bazaigu, iruzkinak egingo ditugu, elkarrekin eta elkarrengandik ikasten baita gehien.\nKredituak | Pribatutasun politika | Cookien politika


Ibilketa nordiko - Wikipedia, entziklopedia askea.\n(«Martxa nordiko» orritik birbideratua)\nIbilketa nordikoko ibiltariak Ingalaterran.\nIbilketa nordikoa (ingelesez Nordic walking) eskian erabili ohi diren antzeko makilen laguntzaz oinez eta aire librean burutzen den kirol bat da. Finlandian eskialarien udako jarduera edo entrenamendu gisa sortua izan zen, hortik bere izena.\nKirol honen abantaila nagusienetakoen artean edozein adineko jendeak, urte osoz eta edonon burutu daitekela da, makila egoki batzuen laguntzaz soilik gizakiaren mugimendu natural eta oinarrizkoena den oinez ibiltzean oinarritzen baita.\n2.2 10 urratsen metodologia\nMartx nordikoaren jarduera fisiko erregularrak beste erresistentzia edo iraupen kirol entrenamenduen antzeko efektu edo ondorioak dauzka. Giza gorputzeko giharren %90a lantzen da, gaitasun aerobikoa, oxigenoaren gehieneko kontsumoa, eta erresistentzia fisikoa eta psikologikoa hobetzen dira, immunitate-sistema sendotzen da, eta zahartze prozesua mantsoarazten da.\nIbilketa nordikoa edo Nordic Walking delakoan jarduteko teknika egokia landu eta erabili behar da. Teknika nagusiek (Jatorrizkoa, 10 urratsen metodologia edo INWA, eta ALFA-247) heuren artean hainbat ezberdintasun dituzte.\nJatorrizko teknika Marko Kantanevak sortu zuen eta eski nordikoak erabiltzen duenaren oso antzekoa da. Antzeko keinu edo imintzioa proposatzen du, eski nordikotik eratorritako teknika diagonala erabiliz. Jatorrizko teknikak ibilketa nordikoari giharren indartze eta luzaketa ariketak gehitzen dizkio.\n10 urratsen metodologia[aldatu | aldatu iturburu kodea]\n10 urratsen metodologia edo INWA, INWA federazioak babestua, 10 urratsen metodologia oinarritzen da.\nTeknika honek honako oinarriak defendatzen ditu: oinez naturalki eta egoki ibiltzea, gorputzaren jarrera eta lerroketa egokia, egonkortasun zentrala, bizkarreko eta sabeleko giharren erabilera, eta makilen teknika zehatzaren erabilera -eski nordikoaren antzeko teknika-.\nALFA-247[aldatu | aldatu iturburu kodea]\nALFA-247 teknika (euskaraz ZBHU teknika), INFO federazioak babestua, aurreko teknikaren aldaera bat da eta lau hizkiek duten esanahia aipagarria da oso.\nZ – Zuzen ibiltzea. Helburua bizkarrezurra era naturalean eta zuzen mantentzean datza, bizkarraren mugimendu funtzional eta osasungarria lortzeko.\nB – Besoak luzea. Bultzada eta lehengoratze faseetan bezoa luze mantenduz besoa eta sorbaldako giharren funtzionamendu hoberena bermatzea helburu du. Besoak ez du erabat luzatu eta tentsio egoeran egon behar, aldiz mugimendu zabal eta nasaiak burutu behar ditu.\nH – Hirukia gauzatu. Makila 60º inguruko angeluan ezarri behar da, ibiltariaren oinarria eta entrenamendu sistemaren arteko konbinazio egokia egon dadin.\nU – Urratsa egokitu. Helburua urrats luzera egoera bakoitzari egokitzea da. Urrats luzera besoaren bultzada mugimenduaren irismenaren araberakoa da, hots, nire aurrerapena pisua jasaten duen makilarekiko. Gainera, urratsaren luzera lurzoru motaren araberakoa ere bada, bai eta ibiltari bakoitzaren egoera edo izaera fisikoaren araberakoa ere.\nEuskadiko Nordic Walking Elkartea (Gaztelaniaz)\nINWA, Nazioarteko Ibilketa Nordikoaren Federazioa (Ingelesez)\nINFO, Nazioarteko Fitness Ibilketa Nordikoaren Federazioa (Ingelesez)\nMultimedia: Nordic walking\nOrriaren azken aldaketa: 13 maiatza 2020, 19:17.


TRUBBNATE / HEMMA Sabaiko lanpara, zuria - IKEA\nTRUBBNATE / HEMMA Sabaiko lanpara\nIraganeko produktu kutuna. Handiagoa eta plastiko birziklatuz egina, baina betiko pakete lauarekin. Tuliparen forma, itzal-antzerkia eta argi ahul eta goxoa, hala ere, oso apaingarriak dira, 1978an lehen aldiz merkaturatu zenean bezalaxe.\nLanparak argi lauso eta apaingarria hedatzen du, gelan giro goxoa sortzeko.Formak itzal eta argi-efektu harrigarriak sortzen ditu lanpara piztuta nahiz itzalita dagoenean.Lanpararen pantaila pakete lau batean datorrenez, eroso eraman dezakezu etxera.Bonbilla bereiz saltzen da. IKEA taldeak globo itxurako LED E27 bonbilla, opalo zuria, gomendatzen du.Produktu honek CE ziurtagiria dauka.Hondakin berezi gisa tratatu beharko da. Jarri harremanetan tokiko agintariekin informazio gehiago lortzeko.\nMuntatzeko argibideakHEMMA Sabaiko lanpararako montura103.865.77TRUBBNATE Sabaiko lanpararako pantaila204.848.17\nSabaiko lanpararako pantailaArtikulu kopurua204.848.17


Alex Mendikute: "Herritarrek zoriondu egin naute, eta hori pozgarria da" - Aramaio - Goiena.eus\nAlex Mendikute: "Herritarrek zoriondu egin naute, eta hori pozgarria da"\nEneko Azurmendi 2019-01-16 09:47\nDuela bi hilabete inguru, bi panel jarri zituzten kultura etxeko bi hormatan, tximeletak eta sendabelarrak oinarri hartuta, eta argazki guztiak argazkilari aramaioarrarenak dira. Orain arte herritarren partetik jasotako erantzuna "oso ona" dela azpimarratu du Mendikutek. Batzuk "harritu" ere egin direla dio, herrian hainbeste tximeleta aurki daitezkeela ikustean.\nHerritarrengandik jasotako erantzuna "oso ona" izan dela azpimarratu du aramaioarrak, eta bi panelen gaineko komentario positiboak jaso ditu. Batzuk "harritu" egin direla dio, hainbeste tximeleta ikusita.\nIniziatiba polita da martxan jarri duzuena. Nola suertatu zitzaizuen hau egiteko aukera?\nLiernik [Altuna, alkatea] eta Cristinak [Etxenausia, Kultura zinegotzia] planteatu zidaten kultura etxeko hormetan naturarekin lotutako zerbait jartzea, eta erronka onartzea erabaki nuen. Buruari buelta batzuk eman ostean, sendabelarrak eta tximeletak lantzea erabaki nuen, eta, Udalaren baiezkoa jaso ostean, panelak diseinatu nituen.\nArgazkiak aurrez ateratakoak dira?\nBai. Beti ibiltzen naiz bidez bide Aramaion, kamera aldean, eta denetik ateratzen dut. Natura oso gustuko dut, eta urte guztian argazki asko ateratzen ditut. Tximeleta ugari nituen, eta, hain zuzen, pentsatu nuen polita izango zela herriari erakustea.\nGuztiak Aramaion ateratakoak dira?\nHala da. Dibertsitate handia dago Aramaion. 21 sendabelar eta 21 tximeleta daude paneletan, baina tximeletak, adibidez, 30etik gora ditut.\nZeren arabera aukeratu dituzu?\nBatetik, gustu kontua izan da. Bestalde, teknikoki argazki onenak direnak saiatu naiz jartzen. Leku mugatua zen, eta aukeraketa bat egin beharra neukan.\nZergatik tximeletak eta sendabelarrak, eta ez beste zerbait?\nGauza txikiak dira, eta asko gustatzen zaizkit. Animalia txikiek badute zerbait berezia.\nIzen zientifikoa, euskarazkoa eta gaztelaniazkoa dituzte. Asko kosta zaizu bakoitza identifikatzea?\nBai, dezente. Ni ez naiz-eta biologoa; kar, kar. Sendabelarrei dagokienez, lehendik ezagutzen nituen batzuk, baina tximeletei buruz gauza gutxi nekien. Banituen liburu batzuk etxean, Internet erabili dut eta herritarren laguntza ere eduki dut. Izan ere, batzuek badakite gaiari buruz. Guztion artean lortu dugu bakoitzari izen egokiak jartzea.\nTximeleta guztiek ere euskarazko izena dute?\nGuztiek ez. Bost bat tximeleta euskarazko izenik gabe daude, ez daukatelako euskarazko izenik edota ezin izan ditugulako aurkitu. Tximeleta hitzak hainbat sinonimo ditu euskaraz: mitxoleta, pinpilinpauxa, eta abar. Baina bakoitzaren izenak ez dira hain ezagunak. Sendabelarrek bai, guztiek dute euskarazko izena.\nZer lortu gura duzue honekin? Zein da helburua?\nAtentzioa emateko, paretak apaintzeko eta informazioa emateko modu bat da. Leku aproposa da, gainera. Ikastetxea, kultura etxea eta herriko parkea bertan daudelako.\nDagoeneko pasa da denboratxo bat panelak jarri zenituztenetik. Nolakoa izan da harrera?\nOso ona. Zoriondu egin naute, eta hori pozgarria da. Azken finean, zure lanari egindako nolabaiteko aitortza da. Batzuk harritu ere egin dira, herrian hainbeste tximeleta aurkitu daitezkeenik ez zutelako espero.\nFauna eta flora handiko herria da Aramaio. Aukera ematen du beste animalia edo espezie batzuekin ere horrelako zerbait egiteko.\nNire aldetik, ez litzateke inolako arazorik egongo. Intsektuekin, txoriekin, zuhaitzekin, iturriekin… politak izango lirateke panelak. Materiala badaukat.\nLekua Udalarekin negoziatu beharko duzu.\nHerri txikia da eta horma guztiak ere ezingo ditugu bete; kar, kar.\nArgazkiak koloretan daude, baina esan behar da zuk argazki guztiak zuri-beltzera pasatzen dituzula. Zergatik? Zer ematen die zuri-beltzak argazkiei?\nNik adin bat daukat, eta lehengo garaietan argazkiak zuribeltzean egiten genituen. Beti gustatu izan zait zuri-beltza. Hala, argian zentratzen da ikuslearen begirada, keinuetan, adierazteko moduan, eta ez norberaren jantzian edo zapatetan.\nKasu honetan, loreak eta tximeletak. Baina mota guztietako argazkiak ateratzen dituzu. Argazki kamera hartu, eta kalera irteten zara.\nBai, eta herritarrei eskerrak eman nahi dizkiet. Niretzako, plazera da euren artean hain erraz ibiltzea argazkiak ateratzen, momentuak harrapatzen.\nGabonetan urtero egiten duzu argazki proiekzioa, argazki guzti horiek ,edo horietako batzuk, behintzat, erakusteko helburuarekin.\nPena ematen zidan hainbeste argazki eduki eta nik bakarrik ikusteak. Beraz, herrira zabaltzea erabaki nuen, eta 2011z geroztik proiekzioak egiten ditut.\nOrain arte Sastiñan egin izan dituzu, baina aurten udaletxean.\nBai, eguraldiak baldintzatuta. Sastiña oso hotza da. Udaletxeko osoko bilkuren aretoan egin genuen, eta askoz ere hobeto, egia esan. Datorren urtean ere hor egingo dugu.\nHerritarren erantzuna ere oso ona izan da aurten, ezta?\nHala da. Sorpresa hartu nuen. Iaz ez zen horrenbeste jende egon, eta kezkatuta geratu nintzen, herritarrei ez ote zitzaien gustatu pentsatuz. Baina aurten bete egin da osoko bilkuren aretoa, eta oso pozik nago.\nNoiz egingo duzu hurrengo argazki saioa? Irteera berezirik baduzu?\nAhal dudan gehienetan, kamera eskuan dudala irteten naiz, eta jaiak edota ekintza ezberdinak ere aprobetxatzen ditut argazkiak ateratzeko. Beraz, edonoiz izan daiteke hurrena.


Nola aurre egin haurren estresari | Consumer\nNola aurre egin haurren estresari\nEstresak ez du prebentzio-aukerarik, baina gurasoen, irakasleen eta espezialisten laguntzarekin kontrola daiteke.\nPosible al da haurren estresa prebenitzea? Hori saihestea, behintzat, bizitza afektibo orekatua ematearen mende dago. Gainera, haurrak lagunak izan behar ditu eta jolastu, harremanak izan eta eguna eskolaz kanpoko jardueretan ez pasatu. Adituek diotenez, prebentzioa zaila da, eta estres-sintomak dituzten haur asko daude diagnostikatu eta tratatu gabe. Ohikoena psikologoarengana jotzea da, baldin eta nahaste argi bat badago eta horrek arazoak sortzen badizkio haurrari, familiari eta eskola inguruneari. Baina diagnostikatu ondoren, zer egin daiteke?\nEstresaren aurkako irtenbideak familian\nPsikologoek, oro har, arazoa profesionalak eta haurrak ez ezik, familia osoak ere hartzea proposatzen dute. Madrilgo CBP Psikologo Kabineteko adituek adierazi dutenez, zailtasunak haurtzaroan gertatzen direnean, “beharrezkoa da gurasoak izatea, bai semeak bizi eta sufritzen duena ulertzeko, bai konponbidean parte hartzeko”. Sarritan, terapia eta familia-terapia konbinatu behar izaten dira haurrarekin. Gurasoei aholkuak ematen zaizkie haurra nola tratatu eta zer eskatu behar dioten jakiteko. Psikologoak adingabearen antsietate mota eta depresio maila ere baloratu behar ditu, sintometan hainbat teknika erabili ahal izateko. Kasu honetan, hauek dira teknika horiek:\nBerregituratze kognitiboa: estresaren kausara iritsi behar da, eta ebaluatu haurrak nola interpretatzen dituen arazoak, irtenbideak aurkitu ahal izateko.\nHaurren estresa gainditzen da. Haurrak eta familia espezialista baten kontsultatik igaro ondoren, bilakaera oso ona izaten da maiz, eta saio gutxitan, sintomak ezabatzen dira eta hori prebenitzeko teknikak erabiltzen dira.\nGurasoek estresa kontrolatzen lagun diezaiekete seme-alabei, ekintza hauen bidez:\nHaurrari etxe segurua eman eta denbora eman berarekin, tarte lasai eta lasaiak.\nGalderak egitera eta kezkak, kezkak eta beldurrak adieraztera bultzatzea.\nHaurra kritikatu gabe entzutea.\nAdingabearen autoestimu sentimenduak eraikitzea, estimuluak eta afektua erabiltzea, eta arrakasta izan dezakeen egoeretan parte hartzen saiatzea.\nBerarekin hitz egitea, zer egoerak estresatzen dioten jakiteko.\nHaurrarengan konpondu gabeko estresaren zeinuak antzematea.\nHaurrari familian gertatzen diren aldaketen berri ematea, hala nola beste anaia bat etortzea, lana aldatzea edo bizilekua aldatzea.\nAriketa fisikoa egitera bultzatu.\nLaguntza edo aholkularitza profesionala bilatzea, zeinuak gutxitu edo desagertzen ez direnean.\nZer egin dezake haurrak?\nHaur batek bere estresa kontrola dezake, jarraibide hauek betetzen baditu:\nGurasoekin eta, ezinezkoa bada, konfiantzako norbaitekin dituen arazoez hitz egitea.\nErlaxatu. Musika leuna entzutea, ur beroarekin bainua hartzea, begiak ixtea eta arnasa sakon eta mantso hartzea oso lagungarriak dira. Bakarrik egoteko edo gogokoen duzun jardueraz gozatzeko denbora ere har dezakezu: irakurri, margotu…\nItxaropen errealistak finkatzea: jarduerak ahalik eta ongien egitea, eta gogoratzea inor ez dela perfektua eta ezin dela dena ondo egin.\nBere burua eta besteak maitatzen eta errespetatzen ikastea.\nhaurrak haurren estresa


Zilbor hesteko odola ematea (19+5) | sabeletikmundura\nZilbor hesteko odola ematea (19+5)\t2012/03/02\nFiled under: Haurdunaldia,Medikuntzakoak — sabeletikmundura @ 4:11 pm\nGarrantzitsua iruditzen zaigu gure haurdunaldiak beste norbaiti laguntzeko balio badu laguntza hori ematen saiatzea, eta hori gaur egun nahikoa erraza da Zilbor hesteko odola emateko programen bidez.\nProzesua oso erraza da, erditu ostean, zilbor hestea bota beharrean biltzea besterik ez da, eta gaur egun, Osakidetzak eskaintzen du aukera hori (hemen informazioa). Hori ahalbidetzen ez duen arazorik ez badugu behintzat, guk erabakia harturik dugu.\nHori zen guk ulertzea nahi zutena, informazio guztia eman gabe edo nahita ezkutaturik… haurdunaldia aurrera joan den heinean, erabakiz aldatu dugu, informazio gehiago bildu dugulako. Iruzkinetan ikus dezakezue.\n2 Responses to “Zilbor hesteko odola ematea (19+5)”\n2012/05/25 at 7:36 am\nZalatzak sortu zaikit niri honekin.\nIXABEL ALEMAN EMAGINAK ARGIAN ESANA (elkarrizketa osoa:http://www.argia.com/albistea/erditzea-da-bizitzan-merezi-duen-min-bakarra)\nZilbor-hertzea donatzera animatzen gaituzte. Onena da zilbor-hertzea taupadak gelditzen direnean moztea. Segundo bakar batzuk edo minutu batzuetako kontua izan daiteke. Modu honetara hor dagoen odola haurrari pasatzen zaio eta neonatologoek diotenez, batzuek behintzat, hori arras baliogarria da lehenbiziko sei hilabeteetan anemiari edo bertze gaixotasunei aurre egiteko. Baina orain bertze afera bat sortu da: zilbor-hertzearen donazioa egin nahi izanez gero, lehenbailehen moztu behar da zelula horiek hartzeko. Ume jaioberriari ez zaio berea den odol hori aprobetxatzen uzten, baina horretaz ez da informatzen. Nik euskaratu nuen amei ematen zaien baimena eskatzeko agiria eta haserretu nintzen egia osoa ez duelako erraten. Eztabaida hori jarri nahi nuke mahai gainean. Informazio osoa eman behar da eta gero jendeak erabaki dezala. Zer interes daude donazioekin? Halere, ez nago donazioaren kontra, baina bai informazio osoa ematearen alde. Nire lanean eztabaida etikoak egunero sortzen zaizkit. Interes anitz daude eta batzuetan talka egiten dute etikarekin.\n2012/05/25 at 2:14 pm\nGuri ere bai, eta ez egitea erabaki dugu. Ez da “saltzen” diguten bezain sinplea eta erditzean dexente eragiten du (amari analisiak egin behar zaizkio, eta ez zaigu unea horretarako denik iruditzen), haurrari zilbor estea berehala moztu behar zaio eta erditzean bertan, jende gehiagok egon behar du horretaz arduratzeko. Ez dator bat guk nahi dugunarekin… beraz pena handiz, ez dugu egingo. Gainera, emaginak azaldu zigun, Donostiako Ospitalean behintzat astean bi egunetan soilik biltzen dutela, eta beste egunetan ez dagoela aukerarik biltzeko. Ez zaigu iruditzen hori denik horrelako gauzekin egiteko prozedura, edo erditzea geldiarazten egon behar dugu jasoko duen pertsona etorri arte?\nMila esker zure bisitagatik eta kontaiguzue zuen esperientzia.


GOOGLE GLASSEKIKO MENPEKOTASUNA – AXIERREN TXOKOA\nBerriemailea: Maialen Garay\nEstatubatuar ikertzaile batzuek, lehen aldiz, internetekiko menpekotasuna eragiten duen gaixotasuna aurkitu dute. Betaurreko hauek, beste gauza batzuen artean, mugikorreko jakinarazpenak ikusteko, bideoak grabatzeko, argazkiak ateratzeko eta telefono deiak egiteko gai da.\nGaixoa, 31 urteko militarra da eta Estatu Batuetako marinako substantzien gehiegizko erabileraren inguruko programa batean parte hartzea erabaki zuen, alkoholismoa tratatzeko. Programan zehar, ikertzaileek, gizonak Google Glass-en erabilera desegokia zuela nabaritu zuten: gizonak, mugimendu nabarmena zuen, ia nahigabekoa, eskumako eskuaz, bekainaren ertzean, hatzamar akusatzailearekin.\nGaixoak, onartu zuen, egunean 18 orduz erabiltzen zuela aparatu hau. Medikuei azaldu zien, zapuztuta eta haserre sentitzen zela, betaurrekoak ezin zituenean erabili. Onartu ere egin zuen, Google Glassekin amets asko izan zituela. Ikertzaileek “gogo-aldartean desoreka” zuela konfirmatu zuten. Pertsona honek, substantzien erabilera desegokia, depresioa, antsietate eta alkohol eta tabakoaren erabileraren ondorioz historial txar bat zuen.\nGaixoak hilabete bateko tratamendu bat hartu zuen, eta hobetu egin zen.\nNik Google Glassak, aparatu oso ona dela uste dut, baina nire iritziz, jendeak ikasi behar du objektu teknologikoak, adibidez ipad-a, mugikorra, telebista… neurriz erabili behar direla. Hau da, bizitza, hori guztia baino gehiago da.\nNaroa Agirre on 2014-11-30 at 18:30\nNoiz gertatu zaio hori militarrari?\nMaialen Garay on 2015-01-12 at 18:04\nEz nago oso seguru, baina orain dela gutxi atera zen berria, horregaitik nire ustez, pasadan urtean gertatu zen.\nIrati Corzo on 2015-01-18 at 21:50\nTeknologiaren gaia asko gustatzen zait eta horregatik aukeratu dut albistea. Uste dut betaurreko horiek ez direla hain kaltegarriak baina behar den moduan erabiliz gero, noski.\nTeknologia berriak onak direla uste dut gure eguneroko lana hobetzen digutelako. Hala ere, deigarria iruditu zait gizon honen menpekotasuna, ez nekien hainbesterako zenik.\nOso ondo azalduta dago menpekotasunari buruzko atala. Ondo ulertu dut eta alde horretatik ez daukat zalantzarik. Horregatik, egingo dizudan galdera ez da horri buruzkoa, Google-glass-i buruzkoa baino. Betaurreko moderno hauei buruz gehiago jakitea gustatuko litzaidake. Adibidez, nolako tresna txiki dituzten itsatsita hain bereziak izateko eta zer egiteko gai diren.\nMaialen Garay on 2015-01-31 at 15:48\nAhots mikrofonoa, azelerometroa, giroscopioa, magnetometroa, giro-argiaren sentsorea, hurbiltasun sentsorea, orientazio sentsorea, sentsore-biraketa bektorea, grabitatearen sentsorea… eta abar ditu.\nGoogle Glassetaz informazio gehiago nahi baduzu, wikipediako linka uzten dizut:\nCarla Gonzalez on 2015-01-28 at 16:44\nNik artikulu hau aukeratu dut zeren eta egun batean betaurreko hauek probratu nituen. Betaurrekoak kentzean, egia da apur bat mareatzen zutela baina erabilera desegokiagatik. Azken finean aparatu elektroniko guztiek txarrak dira gure osasunerako gehiegi edo era desegokian erabiltzen baditugu.\nAdibidez betaurrekodun pertsona batek nola erabiltzen ditu betaurreko hauek? Bere betaurrekoak kentzen baditu, ez du ezer ikusiko.\nMaialen Garay on 2015-01-31 at 15:51\nEzin izan dut informazio hori aurkitu, sentitzen dut.\nIgual, graduatu ahal dira, horrela betaurreko normalak eta Google Glassak bat egiten dira, batek daki.\nBerri hau aukeratu dut oso interesgarria iruditu zaidalako izenburua, gainera nire ustez teknologia oso gai erakargarria da. Harrigarria da, horrelako aparatu batek, jendea kontrolatzeko gai izatea.Oso ondo idatzita dagoenez, dena ulertu dut eta ez dut dudarik izan, baina gauza bat pentsatzen gelditu naiz. Orain dela gutxi telefono fijoak erabiltzen genituen, gero mugikorrak erabiltzen hasi ginen eta gero ipad-ak, ordenagailu portatilak, Tablet-ak… eta orain mugikor baten funtzioa betetzen duten betaurreko batzuk ikusi ditut , baita erloju batzuk ere mugikor baten funtzioekin. Nire galdera da: zein izango ote da hurrengo asmakizuna?\nElene Bilbao 2DBH B on 2015-02-01 at 18:03\nBerri hau irakurtzea aukeratu dut, teknologia gustatzen zaidalako eta teknologiari buruz gauza gehiago jakin nahi ditudalako. Betaurreko hauek oso harrigarriak iruditu zaizkit, mugikorra bezala erabili ahal delako, eta gainera betaurreko hauekin gauza asko egin ahal direlako, baina nire ustez arazo bat daukate, betaurreko hauek gehiegi erabiltzeak, kalte egiten du begietan eta gorputz osoan zehar.\nBetaurreko hauek bateria batekin funtzionatzen dute, mugikorrak bezala, edo beste gauza batekin? Ura jasateko gai dira?


Begirale ikastaroa hasi da – Oiartzo Ikastola\nUrriaren 19an hasi zen Oiartzon Ikastolen Elkarteko Begirale eskolak Aisiola elkartearekin batera antolatutako Begirale ikastaroa.\nOiartzoko ikasleek aukera daukate “Haurren eta gazteen aisialdiko jardueren dinamizazioa” izeneko ziurtagiri profesionala lortzeko, baldin eta gainditzen badituzte ikastaro honetan eskaintzen diren alderdi teoriko eta praktiko guztiak.\nTeoria ikasturtean zehar egingo dute; praktikak, berriz, ekain-abuztuetan gauzatu behar dira.\nUrria 29, 2018 /by Editor\nAtapuercara irteera San Telmo museoa bisitatuko dute Artearen Historiako ikasleek


Irekia Eusko Jaurlaritza - Gobierno Vasco :: Erabakia, IV. Lanbide Heziketako Euskal Plana 2014-2016 onartzen duena. (2014-11-25(e)ko Kontseiluan hartutako erabakiaren laburpena)\nErabakia, IV. Lanbide Heziketako Euskal Plana …\nEUSKO JAURLARITZAK LANBIDE HEZIKETAREN IV EUSKAL PLANA ONARTU DU\nHezkuntza, Hizkuntza Politika eta Kultura sailaren proposamenez, gobernu-kontseiluak Lanbide Heziketarako IV Euskal Plana onartu du gaur. Ekoizpen-sektoreetan nahiz produktibitatearen alorrean gertatzen ari diren aldaketa handiei erantzuna ematea helburu hartuta sortu da Lanbide Heziketarako IV Euskal Plana.\nLaugarren plan honek eredu bateratu berri bat bultzatu nahi du Lanbide Heziketan, funtsezko hiru elementu hauetan oinarritua: Heziketa integratua, Berrikuntza aplikatua eta Ekintzailetza aktiboa.\nElementu hauei gehitu behar zaizkie, euskal Lanbide Heziketaren nazioartekotzea, eta Lanbide Heziketa eskaintzen duen ikastetxe motaren eraldaketa.\nEredu berriak Lanbide Heziketa eraldatzen du, gure enpresen espezializazio beharretara eta pertsonen enplegagarritasunean gertatzear den bilakaerara egokitzeko. Gainera, enpresei laguntza emango die, enpresa txiki eta ertainei bereziki, produktuetan eta ekoizpen prozesuetan berrikuntza garatzen laguntza. Ekintzaile-kultura bultzatuko du, bai eta Lanbide Heziketako ikastetxeetan enpresak sortzea ere.\nLanbide Heziketaren IV Euskal Planak honako printzipio hauetan oinarrituko du bere garapena:\nLanbide Heziketaren gaineko ikuspegi integratua\nPertsona funtsezko helburu\nEzagutza eta berrikuntzaren aldeko apustua\nErantzukizun soziala eta inguru hurbilarekiko konpromisoa\nKoordinazioa eta elkarlana


Joko antolatzaile postuan, umezurtz - Araba - Alea.eus\nJoko antolatzaile postuan, umezurtz\nAritz Mtz. de Luna 2020-01-25 13:39\nPierria Henry antolatzaileari ebakuntza egingo diote datorren asteazkenean.\nOstegunean, aparteko joko mailarik erakutsi ez arren, Baskoniak garaipen garrantzitsua lortu zuen Khimkiren kontra, eta aurreko igandean, gainera, Real Madrid menpean hartua zuten gasteiztarrek ligan. Garaipen horiei esker, taldearen dinamika, aspaldiko partez, goranzko joera hartzen hasia zela pentsatu dute egunotan zaletu askok.\nGaraipen horietan ezinbesteko pieza izan da Pierria Henry antolatzailea, eta duela zenbait aste kritika gogorrak jaso arren, Vildozak min hartu eta gero, taldearen lera esku artean hartu eta garaipenera zuzentzeko gaitasuna erakutsi du estatubatuarrak.\nTamalez, osteguneko partidan min hartu zuen, eta partida bukaera bitartean jokoan jarraitu bazuen ere, ondoren egindako azterketa medikuek agerian utzi zuten aurpegian jasotako kolpe baten ondorioz hezur haustura duela. Horrelakoa izaten da kirola, eta are gehiago lesioak tarteko izaten direnean. Gauzak onerako bidea hartzen hasten direnean agertu ohi dira ezbeharrak. Baskonian aurtengoan, enegarrenez.\nGranger aurtengo denboraldian jokatzen ikustea zaila izango da eta hilabeteak emango ditu oraindik kantxetatik kanpo. Vildozaren lesioa itxuraz larria ez bazen ere, oraingoz aste batzuk gehiago egongo da jokatu gabe eta ziurgabetasun asko dago epeen inguruan. Henryk kirofanotik pasa beharko du asteazkenean, eta horren ondoren ezagutaraziko dute itzulera epea zenbateraino luzatu daitekeen.\nTaldeak fitxaketaren bat egin lezake min hartutakoak ordezkatzeko, baina oraingoz zurrumurruen eremura mugatzen dira hipotesi guztiak. Eta bien bitartean, ardura guztia Sergi Garcia gaztearen esku geratuko da. Itxuraz, azken partidetan ikusitakoaren arabera, Dusko Ivanovicek ez du konfiantza gehiegirik bere gaitasunean, baina beste aukerarik ezean, norbaitek hartu beharko du taldearen gidaritza lana.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Fabrikazio Mekanikoko Sistema Automatikoen Programazioa (Modulua)" topic_facet:"Elektrizitatea eta Elektronika (Lanbide Arloa)" author_facet:"Urresti, Igor"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Fabrikazio Mekanikoko Sistema Automatikoen Programazioa (Modulua) Proposatutako gaia: Elektrizitatea eta Elektronika (Lanbide Arloa) Egilea: Urresti, Igor\nAutomatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Hezkuntza eta Euskara -> Udalekuetan izena ematea\nUdalekuetan izena ematea\nAstialdirako alternatiba. Apustu garbia egiten da ikastetxe, auzo, jatorri nahiz kultura desberdinen arteko elkarbizitzaren alde. Udalekuen oinarria jolasa eta jarduera sortzaileen garapena da. Uztailean izaten dira, 3 astez, gutxi gorabehera, goizez (urteko eskaintzaren arabera).\n3 eta 10/12 urte bitarteko neska-mutilak, urteko deialdi bakoitzaren baldintza berezien arabera. Lehentasuna izango dute Galdakaon erroldatuta dauden pertsonak eta ezarritako baldintzak betetzen dituztenak.\n(alda daiteke, urteko deialdiaren arabera)\n-Euskara Zerbitzuan (Torrezabal Kultur Etxea), 09:00etatik 13:30era\n-Usansoloko ludoteka, 19:00etatik 20:00etara\n-Aperribai, 09:00etatik 13:30era eta 15:00etatik 16:30era\n-Udalaren web orria\nIzena emateko orria, behar bezala beterik\nOnartutako pertsonen zerrenda argitaratu ondoren, epe bat irekiko da, matrikula ordaintzeko eta frogagiri originala aurkeztu beharko dute.\n- Izen-emateak jasotzea eta egiaztatzea.\n- Zozketa, izen-emate gehiago badago plaza baino.\n- Zozketaren ondoren, onartutakoen zerrenda argitaratzea.\n- Dagokion matrikula ordaintzea.\n- Itxaron-zerrendaren kudeaketa, hala badagokio.\n- Behin betiko zerrendak argitaratzea.\n- Aita eta amekin egindako informazio-bilerak.\n- Udalekuen hasiera.\nHorretarako urtero onetsitako prezio publikoen arabera.


Hiletak egiteko hainbat modu daude. Goibelak edo alaiak izan daitezke, herrialde bakoitzaren kulturaren arabera. Musikagintzarekin antzera gertatzen da. Talde baten agurra ez da ona, baina banandu aurretik azken ekarpena argitaratzen badu poztekoa da. Lasarte-Oriako Gabezia bandak bi urtez gordea izan duen Hazi bigarren eta azken diskoa argitaratu du. Isiltasun aro luze baten ostean, iraila hasieran adierazi zuten banandu egingo zirela. Ezustekoa izan da, neurri batean. Gogotsu zeuden laukotea berrosatuta aurrera egitea erabaki zutenean. Dena dela, bost urte beteko dira laster hiru abestiko Orain lan laburra aurkeztu zutenetik. Denbora asko da, gehiegi.\nZazpi urteko ibilbidea beteta itxi dute zikloa, eta ez du atzera bueltarik. Bilanx estreinakoa euskarazko metal alternatiboak azken urtetan eman duen interesgarriena dela esan genuen. Maketatik lehen disko hartara emandako jauzia ikaragarria izan zen. Zuzeneko esanguratsuekin hazkunde nabaria izan zuten musikariek, eta baita sormen lanak ere. Kanpotik ikusita hazten eta ikasten ari zen taldea zirudien. Iragana da hori, dagoeneko. Eten da gipuzkoarren gorakada, eta egindako ekarpena espero baino laburragoa da.\nZorionez ez dute kutxa batean gordeta utzi, eta bigarren diskoa eskura jarri dute. Hain zuzen ere, laukotearen une bizi zein gorena erakusten du Hazi lanak. Momentu bateko argazki bat, indarrak eta ilusioak gainezka egiten duena. Zortzi kantuak agur esateko aproposak dira, eta era berean, mingarriak. Hauek dira talde honek sortu eta partekatu dituen azkenak. Beraz, dagoenarekin konformatu behar. "Bizitza bat, aukera bat, erabaki bat: Gabezia!", horrela dio Dagokidan tokia lehendabiziko abestiak. Esanguratsua da mezua, eta tristea da konturatzea garai batean zuen zentzua galdu duela. Betiko piezak, berriz, ondokoa dio: "Hauxe da, idatzi nahi izan nuen abestia, bihotza, buruaren aurretik jarri zuena. Zirrara adierazten ez den bakoitzean hil egiten da". Piztia eta Gure garaia –bideoklip eta guzti– autobiografikoek ere transmititzen dutena iraganean pausatu da. Aldiz, Taiki Tupa Tuke da adierazgarriena.\nTrabak gainditzen asmatu dutenean bidea egin duten bezala, iritsi da bukaera. Herriko Burdina webgunera iristen diren diskoek iruzkina merezi dute -ez dira apalean gordetzeko, soilik–, eta lan honi buruz idazteak sentsazio gazi-gozoa eragin du. Eskertzekoa da David, Guillermo (biak), Aimar eta Julen musikariek urtetan egindako ahalegina. Aldaketekin mantendu dute koherentzia, eta horrela gertatu behar zelako eten da Euskal Herriak eman duen metal banda interesgarrienetako baten bizitza.


Osasun Sailak talidomidaren erabilera babesten du, haren arriskuak ezagutzen ditu eta haurdunentzako murrizketak ditu | Consumer\nOsasun Sailak talidomidaren erabilera babesten du, haren arriskuak ezagutzen ditu eta haurdunentzako murrizketak ditu\nKonposatu horrek ukitutakoen taldea merkatura itzultzearen aurka dago\nFernando García Alonso Espainiako Medikamentu Agentziako zuzendariak adierazi duenez, talidomida (Thalidomide) erabiltzea komeni da zenbait minbizi-mota tratatzeko, bereziki onkohematologiari dagokionez, nahiz eta produktu hori merkatutik kendu zen, fetuan malformazioak eragiten zituelako.\nEspezialistak esan zuen konposatu horren hartzea mugatua izango litzatekeela haurdunentzat, eta beti hartuko litzatekeela bere arriskuen berri izanda. Adierazpen horiek García Alonsok egin zituen Ana Pastor ministroarekin eta Lee Jong Wook OMEko zuzendari nagusiarekin batera, talidomidak eragindako pertsonen aurrean (oraindik ezagutzen ez zirenean botika horren ondorioak jasan zituzten pertsonak), Europako Sendagaiaren Agentzia egiten ari den adierazpenen berrikuspenaren ondorioz.\nSendagaiaren Europako Agentziak sendagai hori berriro farmazietan jartzeko asmoa duenez, Talidomidak Espainian dituen Biktimen Elkarteak ekintza judizialak hasiko dituela iragarri du. Osagai kimiko hori, erakunde horren arabera, 50eko hamarkadaren amaieran eta 60ko hamarkadaren hasieran, haurdun zeuden emakumeei agindu zitzaien haurdunaldiaren lehen hilabeteetako ondorioak arintzeko, hala nola gonbitoak edo zorabioak, malformazio larriak eragin zituen mundu osoko 20.000 jaioberritan.\nTalde horrek salatu zuen oso erraza zela sendagai hori lortzea, nahiz eta merkatutik erretiratu Pharmion multinazional farmazeutiko amerikarrak erantzun dion, gaixotasun onkologiko eta hematologikoak dituzten pazienteak tratatzeko produktu terapeutikoak garatzen eta merkaturatzen espezializatua. Konpainiak erabat ukatu du hori lortzea erraza izatea, eta esan du hori lortu dutenek “Espainiatik kanpo eta ezarritako prozedurei jarraitu gabe, hau da, iruzur eginez eta delituzko prozeduren bidez” egin dutela.\nJakinarazpen baten arabera, Pharmion-ek dio, alde batetik, behar-beharrezkoa dela bai gaixoa, bai tratamendua eta farmazia zuzentzen dituen medikua (gaur egun, Espainian ospitale-farmaziaren bidez bakarrik kudeatzen da) guztiak PRMP segurtasun-sisteman (Pharmion Risk Management Program) modu lotetsian erregistratuta egotea. Bestetik, zorrotz egiaztatzen da medikua nor den eta dagokion ospitalera atxikita dagoen, eta, era berean, sendagaia emateko ardura duen ospitaleko farmaziaren datuak egiaztatzen dira.\nAzkenik, gaixoei bakarrik ematen zaie, Osasun eta Kontsumo Ministerioak horretarako baimena eman ondoren.\nfarmazia talidomida ukituak


Lope de Vega eta Shakespeare-ren lanak Oliteko Antzerki Klasikoko Jaialdian asteburuan\n"El Perro del Hortelano" eta Shakespeare "gaiztoen" laburpen bat nagusiak izango dira Antzerki Klasikoko Jaialdiaren programazioan, asteburu honetan. Hain zuzen ere, Rakatá konpainiak uztailaren 28 eta 29an La Cava-n, Lope de Vega-ren testua antzeztuko dute, San Pedro Klaustroak, berriz, egun berdinetan, Steven Berkof-en lana hartuko du barne, Shakespeare’s Villains".\n"Clásicos en Alcalá" arte eszenikoen jaialdian ekainaren 30ean aurkeztuta, Laurence Boswell-ek zuzendu du "El perro del hortelano" lana. Royal Shakespeare Company konpainiarekin elkartutako zuzendari gisa, Boswell-ek hainbat muntaia zuzendu du: "Women beware women" Thomas Middleton-ena (2006), Spanish Golden Age zikloa (2004), horren barruan "El perro del hortelano" zuzendu zuen, "La Bella y la Bestia" (2003-2005), "Bartholomew Fair" Ben Jonson-rena (1997-98) eta "El pintor de su deshonra" Calderón-ena (1996). Halaber Gate Theatre antzerkiaren elkartutako zuzendaria eta zuzendari artistikoa ere izan da 1990 eta 1995. urteen artean. Bertan, ekoiztutako lanen zati handia Urrezko Mendeko klasikoei dedikatu zien, honako muntai hauekin: "Los locos de Valencia", "El castigo sin venganza", "El caballero de Olmedo", "Pedro de Urdemalas" edo "Don Gil de las calzas verdes" .\nBeste ingeles bat, oraingo honetan, Steven Berkoff aktorea, "Shakespeare’s Villains" lanaren egilea da; William Shakespeare-k sortutako pertsonaietako gaiztoenetariko batzuei buruzko lan bat. "Shakespeare’s Villains" uztailaren 28an eta 29an antzeztuko da San Pedro Klaustroan, gaztelerako azpitituluak dituen ingeleseko lan bat da, bertan biltzen den publikoak antzezlanaren ildoa arazorik gabe jarraitu ahal izateko. Aktorea, idazlea eta zuzendaria, Steven Berkoff oso ezaguna da hainbat pelikuletan interpretatu dituen pertsonaia gaiztoengatik, besteak beste; Octopussy, Rambo edo Beverly Hills Cop. Drama eta Mimoa ikasi zuen Londresen eta Parisen. Hainbat konpainiatan hartu zuen parte eta, 1968. urtean London Theatre Group taldea sortu zuen. Berkoff-ek idatzi zuen lehenengo antzezlana "East" izan zen eta Edimburgoko jaialdian aurkeztu zen 1975. urtean. Bere lanen eta egokitzapenen artean "La Metamorfosis", Kafka-rena eta Poe-eren hainbat izenburu nabarmentzen dira, eta askotariko herrialdetan eta hizkuntzatan antzeztu dira. Shakespeare-ren lanak zuzendu ditu eta Hamlet, Macbeth eta Ricardo II paperak antzeztu ditu.\n"El perro del hortelano" eta "Shakespeare’s Villains" antzezlanetarako sarrerak jaialdiko ohiko bideetan eros daitezke: Iruñeko leihatiletan (San Francisco Plazako turismo bulegoa) eta Oliten (Erdi Aroko Galeriak, Karlos III.a Noblea), 012 Infolocal telefonoa eta www.cfnavarra.es/oliteteatro eta www.entradas.com web orriak. Prezioak 18 euro dira sarrera arrunterako eta 9 euro sarrera murrizturako (gazte txartela eta 65 urtetik gorakoak).\nKaleko antzerkia eta jauregiko Trobadoreak\nKaleko ekintzen moduan, larunbatean, uztailak 28, Cal y Canto konpainiak Teobaldos zezen plazan (Paradore plaza eta Ardoaren Museoa) bululuen antzerkia ezarri du, eta "Colonbululú" antzezlanaren hiru emanaldi eskainiko ditu: 13, 19,30 eta 21etan. Ikuskizunerako sarrerak Oliteko leihatilan erosi ahal izango dira, Erdi Aroko Galerietan (Carlos III.a Noblea Plaza) eta prezio bakarra izango dute: 3 euro.\nIgandean, uztailak 29, zikloaren bigarren kontzertua izango da, Oliteko Jauregiaren Arkuen Aretoan. Oraingo honetan, Mad Robin taldeak "The Nobleman" aurkeztuko du, Shakespeare-ren poesia Ingalaterrako XVII. mendeko herri musika uztartzen duen kontzertua. Sarrerak Jauregian bertan erosiko dira 6 eurotan.


2019. urtean emango diren Ingurumen saileko diru-laguntzen deialdia. Diru-laguntza lerroa: iraunkortasun, ingurumen eta landa-garapenaren inguruan ekintzak gauzatzeko, dirua irabaztea xede ez duten erakunde eta elkarteei. BDNS (identif.): 438420.\nAzaroaren 17ko Diru-laguntzen 38/2003 Lege Orokorraren 17.3.b eta 20.8.a artikuluetan xedatutakoaren arabera, deialdiaren laburpena argitaratzen da. Horren testu osoa Diru-laguntzen Datu-Base Nazionalean kontsulta daiteke, goiburuan zehazten den erreferentzia zenbakiarekin (http://www.pap. minhafp.gob.es/bdnstrans/GE/es/index).\nAlkateak, 2018ko azaroaren 13an, 3191 dekretu zka., Errenteriako Udalak 2019. urtean eta 2019-2020 ikasturtean zehar diru-laguntzak ematea arautzeko oinarri orokorrak onartu ditu.\nIngurumen saileko zinegotzi delegatuak, 2019ko otsailaren 4ean, dekretu zka. 415 ebazpenean jasotzen diren diru-laguntzak ematea arautzen duten oinarri espezifikoak eta deialdia onartzea erabaki du.\nEranskina: oinarri espezifikoak. Diru-laguntza lerroa: iraunkortasun, ingurumen eta landa-garapenaren inguruan ekintzak gauzatzeko, dirua irabaztea xede ez duten erakunde eta elkarteei.\nLerro horretarako baimendutako gastua 10.000,00 eurotakoa da.\nEskaerak aurkezteko epea deialdiaren eranskinean zehazten da.\nPertsona edo kolektibo interesdunek Udalaren web orrian (https://errenteria.eus/es/zu/subvenciones/#medio-ambiente) eta Hirigintza sailean (tfnoa. 943.449.603; posta elektronikoa ingurumena@errenteria.eus) aurkituko dute informazio xehatua.\nErrenteria, 2019ko otsailaren 5a.—Jaione Karrikiri Garaño, alkateordea. (738)


EAk Lazkaoko Alkartetxea inauguratu duBy Aimar Maiz on 2014/03/11 in Politika Eusko Alkartasunaren alderdi buruzagitzak eta Lazkaoko zuzendaritzak azken asteotako hirugarren Alkartetxea (EAren afiliatuen biltokia) inauguratu du, Lazkaon. Igandean egin zuten irekiera ofiziala, nahiz eta elkartea duela urtebete ingurutik erabilgarri dagoen. Lehengo Alkartetxearen orube berean eraiki dute berria, eraikin zaharra eraitsi eta hiru solairuko etxe berria eginda. Behealdean dago elkartea, taberna eta sukalde batekin. Sotoan, telebista [...]\nLazkaoko Alkartetxea etzi inauguratuko du EAkBy Aimar Maiz on 2014/03/07 in Politika Eusko Alkartasuna alderdi politikoak igandean inauguratuko du Lazkaoko egoitza, Alkartetxe berria. Eguerdiko hamabietan da ekitaldia, eta EAko idazkari nagusi Pello Urizarrek hitzaldia egingo du. Ondoren, hamaiketakoa izango da. Lehenagoko Alkartetxea bota egin zuten, eta leku berean eraikin berria altxatu eta behealdean egokitu dute berria.\nMuxu handi bat!http://goierri.hitza.info/files/2014/10/maia-urriak-10-292x300.jpgMaia (Beasain) irakurri gehiago » Guztiak irakurriEskelak Antonio Alustiza Telleria\tMarcos Jauregi Begiristain\tGuztiak irakurriEguraldia\tBerriketan.info Viewing item 1 to 3 (of 3 items) Ostraka posted an update in the group Iruña-Veleia 5 days, 20 hours ago


barren.eus - Hizkuntza gutxituei buruz hausnartzeko Erasmus+ elkartrukean parte hartuko dute Elgoibarko zortzi ikaslek\nHizkuntza gutxituei buruz hausnartzeko Erasmus+ elkartrukean parte hartuko dute Elgoibarko zortzi ikaslek\nArgitaratua: 2019-09-25 18:05\nEuropar Batasunaren testuinguruan, hizkuntza gutxituei buruzko Erasmus + egonaldiak antolatu dituzte hainbat euskal erakundek, eta zortzi nerabe irlandarrek eta hogeita lau euskaldunek hartuko dute parte, tartean zortzi elgoibartarrek.\nAne Beitia Elgoibarko alkateak, Maialen Gurrutxaga Haur eta Gazteen Sustapen zinegotziak eta Udaleko Euskara eta Gazteria Sailetako arduradunek gaur arratsaldean aurkeztu eta azaldu dute Erasmus + egitasmoa, Elgoibarko Gaztelekuan. Aurkezpen ekitaldian izan dira parte hartuko duten 8 elgoibartarrak ere: Unax Aseginolaza Rozas, Garazi Arriola Ayerdi, Ihintza Gurrutxaga Larrañaga, Maddalen Oñederra Gonzalez, Maddi Arriola Mendieta, Eider Ansola Ansotegui, Laia Aizpurua Cruz eta Leire Sasiain Uranga. Lehen laurak Elgoibar Ikastolako ikasleak dira eta Elgoibar BHI institutuko ikasleak dira gainerakoak.\nProiektu horren helburua gazteak Europako hizkuntza aniztasunaz ohartarazteaz gain, Europako leku ezberdinetako nerabeek egoera linguistiko antzekoak bizi dituztela ikustaraztea eta elkarrekin Europako herritartasuna eraikitzea da.\nIzan ere, Europan milaka herritar dira egoera diglosikoetan bizi direnak eta Erasmus + proiektuaren bidez, beste hizkuntza gutxitu bateko gazteen eguneroko errealitatea ezagutzeko aukera izango dute. Proiektuan parte hartuko duten nerabeek bi herrialdeetan (Gipuzkoa eta Irlanda) astebeteko egonaldi bikoitza egingo dute. Egonaldi horietan toki bakoitzeko hizkuntza gutxituaren inguruko errealitatea ezagutuko dute eta ‘Gazteak eta hizkuntza gutxituak’ gaiaren inguruko tailerrak jasoko dituzte.\n• Jatorria Elgoibarko eta Zizurkilgo gaztelekuetan\nErasmus + proiektuaren jatorria Zizurkil eta Elgoibarko gaztelekuetan dago, han ikusi baitute Europako gazte trukaketa proiektu bat lantzeko beharra. Izan ere, hizkuntza gutxituetako gazteak kontzientziatu nahi dituzte eta hizkuntza horien erabileraren garrantziaz ohartarazi, betiere, aisialdi testuinguru batean kokatuta.\nProiektu honetan, gainera, Elgoibarko eta Zizurkilgo ikasleekin batera, Donibane Garaziko Lizeo Publikoko eta Galway-ko (Irlanda) Muintearas Teo Elkarteko ikasleek parte hartuko dute. Proiektuan parte hartuko duen talde bakoitzak zortzi ikasle izendatu ditu eta talde bakoitzak bere hezitzaileak izango ditu egonaldi horietan. Elgoibarko taldearekin Gaztelekuko hezitzaileak joango dira; Maialen Astigarraga Alberdi eta Patxi Iriondo Juaristi hain zuzen ere.\nLehenengo egonaldia urriaren 29tik azaroaren 4ra izango da Galway-n (Irlanda), eta bigarrena, berriz, abenduaren 2tik 8ra Hondarribiko aterpetxean (Gipuzkoa). Irlandako egonaldia, Gaelikoaren egoera ezagutzeko eta Irlandako gazteek egoera diglosikoa nola bizi duten hurbilagotik ulertzeko baliatuko dute. Abenduko egonaldian, berriz, Euskal Herrian ibiliko dira 32 nerabeak. Astebete pasako dute hemen eta egoera soziolinguistikoa hurbilagotik ezagutzeko baliatuko dute. Egonaldi horretan ere, gazte guztiak egongo dira elkarrekin eta azalpen eta jarduerak euskaraz eta ingelesez izango dira. Iparraldeko (Donibane Garazi) eta Hegoaldeko (Zizurkil eta Elgoibar) nerabeak elkar ezagutzeko egun bateko topaketa antolatu dute, irailaren 28an, Donostian.\nIrlandan eta Euskal Herrian egingo dituzten egonaldi horietan hamar tailer egingo dituzte, bost Irlandan eta beste bost Gipuzkoan. Tailer horietan hizkuntza gutxituen gaia landu eta sakonduko dute, arlo desberdinetan; hezkuntza, musika, kirola, kultura digitala e.a.. Ordea, Irlandako eta Euskal Herriko egonaldiak bukatuta ere, proiektu honek jarraipena izango du; nerabeek lanketa berezia egingo dute Gaztelekuetan eta ikastetxeetan, haien esperientzia zabal dezaten eta euren inguruan hizkuntza ohiturak aldatzen saia daitezen.